/* KOM/2010/0650 v konečnom znení */ SPRÁVA KOMISIE EURÓPSKEMU PARLAMENTU A RADE o následných opatreniach k rozhodnutiam o udelení absolutória za rozpočtový rok 2008 (zhrnutie) {SEK(2010) 1437} {SEK(2010) 1438}





[pic] | EURÓPSKA KOMISIA | Brusel, 18.11.2010 KOM(2010) 650 v konečnom znení SPRÁVA KOMISIE EURÓPSKEMU PARLAMENTU A RADE o následných opatreniach k rozhodnutiam o udelení absolutória za rozpočtový rok 2008 (zhrnutie){SEK(2010) 1437}{SEK(2010) 1438} PREAMBULA Toto je správa Komisie pre Európsky parlament a Radu o následných opatreniach k rozhodnutiam o udelení absolutória za rozpočtový rok 2008[1] podľa článku 319 ods. 3 Zmluvy o fungovaní Európskej únie, článku 147 nariadenia o rozpočtových pravidlách a článku 119 ods. 5 finančného nariadenia pre európske rozvojové fondy (ERF). Táto správa sa uverejňuje vo všetkých úradných jazykoch Európskej únie v tejto skrátenej podobe. Odpovede Komisie na jednotlivé konkrétne žiadosti Parlamentu a Rady sú k dispozícii v dvoch pracovných dokumentoch útvarov Komisie[2]. Členenie tejto súhrnnej správy a pracovných dokumentov v maximálnej možnej miere zachováva štruktúru uznesení obsahujúcich žiadosti Európskeho parlamentu a Rady. Pracovné dokumenty útvarov Komisie obsahujú pri každej žiadosti krížové odkazy na príslušný odsek (odseky) v dokumentoch Európskeho parlamentu alebo Rady. V rozhodnutiach o udelení absolutória na všeobecný rozpočet, ERF a agentúram Komisia identifikovala celkovo 238 žiadostí, ktoré Európsky parlament vypracoval pre Komisiu. Z týchto žiadostí v prípade 108 Komisia súhlasí s prijatím opatrení, ktoré požaduje Parlament. Komisia zastáva názor, že v 120 žiadostiach sa už uskutočnili požadované opatrenie alebo sa uskutočňujú, hoci v niektorých prípadoch bude potrebné posúdiť výsledky týchto opatrení. Z dôvodov súvisiacich s existujúcim právnym rámcom alebo inštitucionálnymi výsadami Komisie nemôže Komisia prijať 10 žiadostí[3]. Komisia tiež identifikovala 126 žiadostí Rady určených Komisii. Z týchto žiadostí v prípade 61 Komisia súhlasí s prijatím opatrení, ktoré požaduje Rada. Komisia zastáva názor, že v prípade 63 ďalších žiadostí sa už uskutočnili požadované opatrenia alebo sa uskutočňujú, hoci v niektorých prípadoch bude treba posúdiť výsledky opatrení. Z dôvodov súvisiacich s existujúcim právnym rámcom alebo inštitucionálnymi výsadami Komisie nemôže Komisia prijať dve žiadosti[4]. Odpovede Komisie na žiadosti Európskeho parlamentu a Rady, ktoré sa týkali niekoľkých osobitných správ uverejnených Dvorom audítorov, sú uvedené v pracovných dokumentoch Komisie. Čo sa týka žiadostí uvedených v uzneseniach týkajúcich sa agentúr, väčšinu nastolených horizontálnych otázok rieši medziinštitucionálna pracovná skupina pre agentúry. Predpokladá sa, že táto pracovná skupina poskytne svoje závery do konca roka 2011. Odpovede Komisie na žiadosti týkajúce sa agentúr, ktoré boli adresované Komisii, sú uvedené v pracovných dokumentoch útvarov Komisie. ZHRNUTIE ODPOVEDÍ KOMISIE NA ŽIADOSTI UVEDENÉ V UZNESENÍ EURÓPSKEHO PARLAMENTU A RADY O UDELENÍ ABSOLUTÓRIA ZA ROK 2008 A) HORIZONTÁLNE OTÁZKY Miera chýb vo vyhlásení Dvora audítorov o vierohodnosti sa v posledných rokoch znižuje vďaka spoločnému postupu Komisie. V niektorých oblastiach (najmä v oblasti politiky súdržnosti) je miera chýb aj naďalej príliš vysoká. Komisia sa zaväzuje, že v záujme ďalšieho zníženia miery chýb urobí maximum pre nastavenie podmienok tak, aby sa do roku 2014 dostalo do „zelenej klasifikácie“ Európskeho dvora audítorov ďalších 20 % rozpočtu. V tejto súvislosti je však potrebné uviesť, že akýkoľvek vývoj bude závisieť od celého radu faktorov, najmä od vplyvu prebiehajúcich opatrení na posilnenie plánov kontrolných systémov, vplyvu právnych predpisov z obdobia rokov 2007 – 2013 a zoskupovania politík vo výročnej správe Dvora audítorov. V máji 2010 komisár Šemeta predložil výboru pre rozpočtovú kontrolu Európskeho parlamentu svoju agendu o udelení absolutória a audite. Táto agenda stanovuje prioritné opatrenia pre mandát Komisie (do roku 2014) a zahŕňa najmä opatrenia vedúce k zjednodušeniu právnych predpisov, založenie európskych trustových fondov, vyhlásenie hospodáriacich subjektov členských štátov o vierohodnosti, spoluprácu s najvyššími kontrolnými orgánmi a vnútroštátnymi parlamentmi a rozhodné opatrenia týkajúce sa vymáhania finančných prostriedkov a finančných korekcií. Komisia sa plne usiluje o navrhovanie ďalšieho zjednodušovania výdavkových režimov všade tam, keď to bude možné, s cieľom znižovať riziko chyby. Je si však vedomá skutočnosti, že zjednodušenie podmienok spôsobilosti, zameranie výdavkov na konkrétne ciele a udržanie miery chýb pod hodnotou 2 % sú niekedy protichodné ciele, ktoré je nutné vzájomne starostlivo vyvážiť. Komisia už na tento účel položila základy vo svojom návrhu na trojročnú revíziu nariadenia o rozpočtových pravidlách, ktorá by mala umožniť lepšie prispôsobovanie pravidiel potrebám príjemcov a zdôrazniť význam výstupov i vstupov programov prostredníctvom širšieho využívania zjednodušených nákladov. Do konca roka 2010 prijme Komisia v rámci opatrení o udelení absolutória a audite oznámenie definujúce všeobecné zásady prípravy právnych predpisov po roku 2013 vrátane zásady rovnováhy medzi požiadavkami na kontrolu, podmienkami spôsobilosti a rizikom s cieľom vhodného zabezpečenia legálnosti, riadneho finančného hospodárenia a cielenosti výdavkov. Zásadnou súčasťou týchto opatrení je koncepcia prípustného rizika chyby vzhľadom na to, že zohľadňuje riziko vyplývajúce z legislatívnych požiadaviek i nákladov na kontrolu a navrhuje mieru prípustného rizika z hľadiska efektívneho riadenia nákladov. Dňa 26. mája 2010 prijala Komisia oznámenie „Viac alebo menej kontrol?: Vytváranie správnej rovnováhy medzi administratívnymi nákladmi kontroly a rizikom chyby“[5]. Toto oznámenie navrhovalo mieru prípustného rizika v strede intervalu od 2 % do 5 % („žltá“ zóna) pre oblasť rozvoja vidieka, výskumu, energie a dopravy. Hoci zjednodušenie je dôležité, pri všetkých schválených zjednodušeniach bude určitý čas trvať, kým sa premietnu do ročnej miery chýb vo vyhlásení o vierohodnosti a v niektorých oblastiach, ako je napríklad rozvoj vidieka, dokonca nebude postačovať zníženie miery chýb pod prah významnosti bez ohrozenia cieľov politík. Ako príklad možno uviesť prípadné zjednodušenia právnych predpisov po roku 2013, ktoré sa pri rozsiahlejších viacročných programoch premietnu najskôr do ročného vyhlásenia o vierohodnosti za rok 2015 (udelenie absolutória v roku 2017). Z tohto dôvodu je potrebné nastaviť mieru prípustného rizika chyby tak, aby odrážala predpisy platné v danom období a stanovila vhodné merítko nákladovo efektívnych kontrol (akúkoľvek stanovenú mieru je možné upraviť s ohľadom na zjednodušenia v budúcnosti). Komisia predloží návrhy prípustného rizika chyby pre ďalšie významné oblasti politiky: pre oblasť „Administratívne výdavky“ do konca roka 2010, pre oblasť „Vonkajšia pomoc, rozvoj a rozšírenie“ na začiatku roka 2011 a pre ostatné oblasti vrátane oblasti „Súdržnosť“ bude návrhy predkladať postupne v priebehu roka 2011. Komisia pripomína, že rozhodnutie o konkrétnej miere prípustného rizika je úlohou legislatívneho orgánu, keďže Komisia ako kontrolovaný subjekt toto rozhodnutie prijať nemôže. Spoľahlivosť účtov Komisia pokračovala v realizácii projektu kvality účtovníctva, ktorý dosiahol zlepšenia kvality podkladových účtovných údajov použitých pri príprave účtovnej závierky za rok 2009. Existujúce miestne aplikácie finančného hospodárenia sa už nachádzajú v procese potvrdzovania platnosti, ktorého cieľom je zabezpečiť ich súlad s centrálnym účtovným systémom. Útvary účtovníka Komisie tiež priebežne sledujú uplatňovanie zásad uzávierky pri všetkých generálnych riaditeľstvách. Systém dôchodkového zabezpečenia Európskych spoločenstiev je definovaný v služobnom poriadku. Keď Komisia v roku 2003 predložila návrh meniaci a doplňujúci služobný poriadok, náležitá pozornosť sa venovala (podporená komplexnou poistno-matematickou štúdiou) vytvoreniu dôchodkového fondu. Táto analýza však nevyznela v prospech uvedenej zmeny. Osobitné obavy vzbudzovali počiatočné zriaďovacie náklady a riziká strát fondu vzhľadom na investičnú klímu a politiku. Komisia sa domnieva, že hypotézy a podmienky tejto analýzy sa nezmenili, a preto jej závery zostávajú v platnosti. Rozpočtové hospodárenie Komisia prijala niekoľko opatrení s cieľom zabezpečiť realistické zostavovanie rozpočtu počínajúc fázou návrhu rozpočtu, ktorý predkladá Komisia. Patrí medzi ne trvalá snaha o zlepšenie odhadov výdavkov členských štátov v oblasti súdržnosti a transparentné podávanie správ o mierach plnenia vypočítaných z pôvodného rozpočtu a z konečného rozpočtu jednotlivých kapitol finančného rámca. Nariadenia o štrukturálnych fondoch obmedzujú úhrady pred uzávierkou na 95 % príspevku EÚ a poskytujú členským štátom lehotu 15 mesiacov po skončení obdobia spôsobilosti na predloženie konečných žiadostí o platbu. To znamená, že tieto nariadenia obmedzujú položku nesplatených záväzkov ( reste à liquider - RAL) za obdobie rokov 2000 – 2006. Konečné platby pre toto obdobie začnú podľa predpokladu v roku 2010 a budú pokračovať v roku 2011. Čo sa týka obdobia rokov 2007 – 2013, Komisia očakáva, že niekoľko zostávajúcich postupov hodnotenia súladu riadiacich a kontrolných systémov v členských štátoch bude dokončených do konca roka 2010[6]. Vymáhanie finančných prostriedkov a pozastavenie platieb Komisia zahrnula podrobnejšie informácie o vymáhaní neoprávnene vyplatených finančných prostriedkov do poznámok k účtovnej závierke za rok 2009. V oblasti súdržnosti sa údaje za rok 2009, ktoré boli predložené Komisii v prvej polovici roku 2010, výrazne zlepšili. V rámci svojho akčného plánu na rok 2008 na posilnenie svojej kontrolnej úlohy v rámci zdieľaného hospodárenia štrukturálnych opatrení uskutočnila Komisia audit vnútroštátnych systémov z hľadiska zrušenia financovania a vymáhania v 19 členských štátoch. Zostávajúce audity sa uskutočnia v roku 2010. Na obdobie rokov 2007 – 2013 existuje štandardný informačno-technologický postup pre predkladanie výkazov o vymáhaní, ktorý by mal zlepšiť kvalitu informácií. Aj od členských štátov sa požaduje, aby rozlišovali korekcie vyplývajúce z ich vlastných kontrol a korekcie vyplývajúce z auditov orgánov EÚ. V rámci akčného plánu na posilnenie svojej kontrolnej úlohy pri zdieľanom hospodárení štrukturálnych opatrení Komisia zrevidovala svoje vnútorné pravidlá a fungovanie a urýchlila postupy pri pozastavovaní platieb a finančných korekciách v prípade zistenia závažných nezrovnalostí a systémových nedostatkov pri realizácii programov. Ako vyplýva zo správy o vplyve prijatej 17. februára 2010[7], Komisia prijala desať rozhodnutí o pozastavení platieb v roku 2008 a sedem v roku 2009. Komisia neváha v prípade potreby využiť aj novú možnosť regulačného rámca na obdobie rokov 2007 – 2013, ktorý jej v prípade zistenia systémových nedostatkov umožňuje okamžite prerušiť jednotlivé platby ešte pred začatím postupu pozastavenia platieb. Celková hodnota finančných korekcií v týchto oblastiach v rokoch 2008 a 2009 bola 3,8 miliardy EUR oproti približne 3,6 miliardy EUR v rokoch 2000 – 2007. Úplné informácie o sumách vymožených od konečných príjemcov a o finančných korekciách uložených členským štátom sú už k dispozícii v prípade poľnohospodárstva. Ročné zhrnutia a vnútroštátne vyhlásenia o hospodárení Vo svojom návrhu trojročnej revízie nariadenia o rozpočtových pravidlách Komisia posilnila právny základ ročných zhrnutí tým, že navrhla, aby vo všetkých oblastiach politiky, v ktorých sa uplatňuje zdieľané hospodárenie s fondmi EÚ, hospodáriace subjekty akreditované v členských štátoch predkladali ročné vyhlásenie o vierohodnosti spolu so stanoviskom nezávislého audítora (ako je tomu už pri poľnohospodárstve a rozvoji vidieka). Úlohou stanoviska audítora je pomôcť zlepšiť kvalitu predkladaných údajov. Komisia zároveň do konca roka 2010 uskutoční vyhodnotenie ročných zhrnutí po troch rokoch existencie. Komisia sa domnieva, že vyhlásenia hospodáriacich subjektov navrhované pri revízii nariadenia o rozpočtových pravidlách sú vhodnejším spôsobom, ako získať ubezpečenie členských štátov o vierohodnosti, ako vnútroštátne vyhlásenia vydané na politickej úrovni. Komisia však bude i naďalej podnecovať členské štáty k tomu, aby o všetkých finančných prostriedkoch EÚ, ktoré prijmú, poskytovali dobrovoľné politické vyhlásenia o vierohodnosti, ktoré dokumentujú kontroly a umožňujú posúdiť efektivitu ich riadiacich a kontrolných systémov. Do konca roka 2010 Komisia tiež vydá analýzu rysov dobrovoľných vnútroštátnych vyhlásení s pridanou hodnotou. Systém vnútornej kontroly Komisie Komisia prijala opatrenia vedúce k ďalšiemu zvyšovaniu kvality výročných správ o činnosti, najmä predložených odôvodnení a dôkazov, z ktorých poskytnuté vyhlásenia o vierohodnosti vychádzajú. Pokyny pre výročné správy o činnosti za rok 2009 boli zásadne prepracované, bolo zriadené osobitné kontaktné miesto ( helpdesk ) a bolo poskytnutých viacero školení. Komisia zdokonalila svoj systém vzájomného hodnotenia, ktorého cieľom je podnietiť jej útvary k efektívnemu riešeniu zistených nedostatkov. Výročné správy o činnosti za rok 2009 vykazujú známky zjavného zlepšenia v rámci celej Komisie, a to pokiaľ ide o kvalitu dôkazov predkladaných na podporu vyhlásenia o vierohodnosti, ako aj pokiaľ ide o zrozumiteľnosť správ. Útvary Komisie už vo svojich správach poskytujú jednoznačné informácie o účinnosti svojich systémov vnútornej kontroly a systémov svojich partnerov pri plnení rozpočtu, zistených nedostatkoch a prebiehajúcich nápravných opatreniach. Útvarom Komisie sa nariaďuje, aby prijímali akčné plány na odstránenie príčin výhrad uvedených vo výročných správach o činnosti a pravidelne sledovali dosiahnutý pokrok. Správa „Zhrnutie výsledkov práce Komisie“ rieši kľúčové otázky hospodárenia uvedené vo výročných správach o činnosti a stanovuje smer činnosti. Informuje tiež o pokroku dosiahnutom pri riešení hlavných prierezových otázok týkajúcich sa hospodárenia a uvádza prehľad výhrad za posledných päť rokov. Komisia sa domnieva, že zavedený systém dosiahol plnú funkčnosť a že celkovo poskytuje Komisii a ostatným inštitúciám jasnú predstavu o účinnosti jej systémov vnútornej kontroly. Medziinštitucionálna diskusia o súčasnom systéme postupu udelenia absolutória Komisia súhlasí, že zorganizuje širokú diskusiu medzi zúčastnenými stranami a dúfa, že rozpočtový orgán na túto diskusiu v roku 2011 poskytne nevyhnutný rozpočet. Táto konferencia plánovaná na apríl 2011 by sa mala stať príležitosťou na dohodu o novom partnerstve a definovaní postavenia a úloh jednotlivých strán s cieľom stanoviť podmienky ďalších zlepšení vyhlásenia o vierohodnosti. Politická a administratívna zodpovednosť Komisie Predseda Komisie oznámil vo svojich politických usmerneniach revíziu kódexu správania komisárov. Čo sa týka zverejnenia príjemcov finančných prostriedkov EÚ, Komisia a správne orgány členských štátov tieto informácie verejnosti už poskytujú. V roku 2010 Komisia ďalej zdokonalila svoje webové stránky „Systém finančnej transparentnosti“[8], na ktorých poskytuje informácie o príjemcoch finančných prostriedkov EÚ v rámci centralizovaného hospodárenia s cieľom zabezpečiť zverejnenie príjemcov a verejných zákaziek financovaných z administratívneho rozpočtu. Komisia tiež zverejňuje informácie o členoch skupín expertov v registri skupín expertov zriadenom Komisiou a zabezpečuje zverejňovanie zoznamu osobitných poradcov a ich životopisov na webovom portáli Komisie „Europa“. Čo sa týka informácií o mimovládnych organizáciách, Komisia začala postupné uskutočňovanie projektu, ktorého cieľom je zaviesť členenie týchto organizácií v centrálnej databáze právnických osôb Komisie na ziskové a neziskové. Prvá fáza sa zameriava na právnické osoby v členských štátoch, ktoré tvoria prevažnú väčšinu registrovaných subjektov. Komisia sa zameria na realizáciu tohto cieľa od roku 2011. Európsky úrad pre boj proti podvodom (OLAF) Čo sa týka reformy úradu OLAF, Komisia dúfa, že v závislosti od výsledkov medziinštitucionálneho dialógu bude schopná predložiť pozmenený návrh do konca roka 2010 a že bude možné uzavrieť legislatívny proces do konca roka 2011. Čo sa týka menovania nového generálneho riaditeľa, po uverejnení oznámenia o výberovom konaní schválila Komisia užší zoznam vhodných kandidátov. Podľa nariadenia č. 1073/1999 bude nevyhnutné získať pre užší zoznam schválený Komisiou priaznivé stanovisko dozorného výboru. Následne bol zoznam vhodných kandidátov odovzdaný na konzultáciu Európskemu parlamentu a Rade. Komisia sa zaviazala, že bude plne dodržiavať ustanovenia článku 12 nariadenia č. 1073/1999 o vymenovaní generálneho riaditeľa a do výberu v jeho začiatočnej fáze zapojí Európsky parlament a Radu. b) Sektorové otázky Vlastné zdroje Čo sa týka tradičných vlastných zdrojov, Komisia bude i naďalej overovať, či členské štáty správne vedú oddelené účty B. Akékoľvek zistené nedostatky sa budú riešiť s príslušnými členskými štátmi, ktorým budú poskytnuté všetky potrebné usmernenia. V príslušných prípadoch budú prijaté opatrenia s cieľom vymáhania akýchkoľvek dlžných súm vlastných zdrojov alebo úrokov. Čo sa týka vlastných zdrojov založených na DPH, Komisia zaviedla stretnutia vedenia ako účinný a efektívny nástroj riešenia výhrad, ktoré si zasluhujú osobitnú pozornosť. Počet dlhodobo platných nevybavených výhrad sa znížil z 35 na 12. Zároveň bolo prijaté opatrenie, ktorého cieľom je zlepšiť celkový profil doby vybavovania výhrad vzhľadom na to, že 63 % všetkých súčasných výhrad bolo podaných v roku 2008 alebo neskôr. Pokiaľ ide o vlastné zdroje založené na hrubom národnom dôchodku (ďalej „HND“), Komisia vytvorila a uplatňuje úplný spoločný rámec potvrdzovania HND založený na overovaní a zdokonaľovaní zdrojov štatistických informácií a štatistických metód, ktoré členské štáty používajú na výpočet svojich údajov o HND. Komisia okrem toho používa od roku 2007 priame overovanie, zaviedla osobitné pravidlá, ktoré schválil výbor pre HND a priame overovanie už použila v takmer všetkých členských štátoch. Komisia pokračuje v práci na problematike vnútroštátnych systémov dohľadu a kontroly vnútroštátnych účtov v spolupráci s výborom pre HND. Čo sa týka Grécka, súčasné hodnoty údajov o HND použité pre výpočet a príspevky do vlastných zdrojov vrátane údajov poskytnutých v rokoch 2008 a 2009 sú v súlade s výsledkami dôkladného overenia, ktoré Komisia uskutočnila v roku 2007. Dôkladná analýza možného dosahu problémov vyplývajúcich zo správy KOM(2010) 0001 o štatistike deficitu verejných financií a verejného dlhu neodhalila významný vplyv na úroveň HDP/HND. Poľnohospodárstvo a prírodné zdroje Požiadavky na kontrolu v členských štátoch v oblasti výdavkov na poľnohospodárstvo uskutočnenú v rámci zdieľaného hospodárenia zohľadňujú základné zásady práva EÚ, ktorými sú zásady efektívnosti, rovnocennosti, lojálnej spolupráce a proporcionality. Príkladom proporcionality je zvyšovanie percenta priamych žiadostí o pomoc, ktoré majú členské štáty kontrolovať v prípade, že je v prvotnej 5 % vzorke kontrol zistená vysoká miera nezrovnalostí. Pokiaľ boli v minulosti zistené významné nedostatky, boli dotknuté členské štáty požiadané o zavedenie podrobných akčných plánov v úzkej spolupráci s Komisiou. Komisia pozorne sleduje realizáciu týchto akčných plánov vrátane akčných plánov Bulharska a Rumunska z roku 2009, ktorých cieľom je riešiť nedostatky zistené v rámci integrovaného systému spravovania a kontroly v týchto členských štátoch. Neustále zlepšovanie integrovaného systému spravovania a kontroly potvrdzujú výsledky auditov zhody, ktoré Komisia uskutočnila v uplynulých rokoch v členských štátoch, ako i nízka miera chýb uvedená v kontrolných štatistikách, ktoré Komisii poskytujú členské štáty a ktoré sú do značnej miery overené a schválené certifikačnými orgánmi. Všetky zistené nedostatky sú sledované prostredníctvom postupov schvaľovania súladu, ktoré zabezpečia dostatočné pokrytie rizika pre rozpočet EÚ. Čo sa týka rozvoja vidieka a najmä poľnohospodárskych environmentálnych opatrení, Komisia prijala niekoľko krokov s cieľom zjednodušiť existujúce pravidlá a zabezpečiť účinnú a účelnú realizáciu kontrolných pravidiel. V poslednej dobe posilnila Komisia svoju audítorskú činnosť v tejto oblasti a vytvorila pracovnú skupinu, ktorej cieľom je sledovať vysokú mieru chýb oznámených niektorými členskými štátmi v roku 2009 v oblasti opatrení pre rozvoj vidieka v rámci osi 2. Nariadenie Komisie (ES) č. 1975/2006 bude v priebehu roka 2010 prepracované za účelom ďalšieho zjednodušenia a vyjasnenia niektorých pravidiel. Súdržnosť, zamestnanosť a sociálne veci Výročná správa Dvora audítorov za rok 2008 vychádza iba zo vzorky výdavkov za obdobie rokov 2000 - 2006. Z tohto dôvodu sa predpokladalo, že daná situácia je v súlade s predchádzajúcimi výročnými správami. Pre obdobie rokov 2000 – 2006 Komisia napraví nedostatky zistené v priebehu implementácie a zabezpečí starostlivý postup uzavretia. V prípade programov na obdobie rokov 2007 – 2013 sa Komisia domnieva, že v dôsledku posilnenia právneho rámca došlo k zlepšeniu riadiacich a kontrolných systémov. Zjednodušujúce opatrenia prijaté v rokoch 2008 – 2009 by mali viesť k zníženiu miery chýb pri priebežných platbách. Prvé účinky tohto posilnenia kontrolného rámca by mali byť podľa predpokladu viditeľné ku koncu roka 2010 na základe výsledkov auditov Spoločenstva a predloženia výsledkov auditov ročných štatistických vzoriek výdavkov vykázaných v rámci programov na obdobie rokov 2007 – 2013 za rok 2009 v decembri 2010 (a následne v decembri každý rok) kontrolnými orgánmi členských štátov. Indikátorom výsledkov posilneného kontrolného rámca je audit vzorky projektov za obdobie rokov 2007 – 2013 uskutočnený Komisiou, ktorá pri ňom použila obdobnú metodiku ako Dvor audítorov. Ako je uvedené v správe Komisie o vplyve zo 17. februára 2010[9], z prvých predbežných výsledkov tohto skúmania (ktoré vychádzajú z platieb uskutočnených do mája 2009) vidieť zreteľný pokles odhadovanej miery chýb, čo naznačuje, že prijaté opatrenia sú vyhovujúce. Tento výsledok je však treba interpretovať s rezervou, lebo vychádza z údajov získaných iba od 15 členských štátov a nie všetky členské štáty v dobe prípravy štúdie poskytli informácie o svojich výdavkoch vrátane niektorých krajín, kde v minulosti došlo k väčšine významných chýb. Vnútorné politiky vrátane výskumu Kontroly vykonávané v oblasti výskumu vrátane stratégie auditu, dôslednej implementácie jeho výsledkov a korekcie systematických zistení auditu pre neauditované zmluvy (extrapolácia) zabezpečujú prísnu kontrolu uplatňovaných nákladov, čo viedlo k postupnému znižovaniu miery chýb. Okrem toho sa Komisia zaviazala k tomu, že zabezpečí jednotný výklad a uplatňovanie pravidiel a postupov. Komisia prijala oznámenie o zjednodušení realizácie rámcových programov pre výskum[10] s cieľom začať diskusiu o znižovaní zložitosti pravidiel, ktorá je hlavným zdrojom chýb. Komisia sa domnieva, že takáto diskusia môže vyústiť do konkrétnych návrhov, ktoré potom môžu byť zavedené ôsmym rámcovým programom. V oblasti vzdelávania zaslala Komisia v decembri 2009 vnútroštátnym orgánom aktualizované usmernenia týkajúce sa uskutočňovania sekundárnych kontrol. Komisia tiež posilnila svoje návštevy na mieste, ktoré sa zameriavajú na existenciu a vykonávanie postupov a kontrol riadenia, ako ich opisujú členské štáty. Podrobné odpovede Komisie na žiadosti v ďalších osobitných oblastiach v rámci vnútorných politík sú uvedené v pracovných dokumentoch. Vonkajšie akcie vrátane európskych rozvojových fondov (ERF) a rozšírenie Komisia bude aj naďalej zlepšovať svoje systémy dohľadu a kontroly vrátane zlepšovania stratégie auditu a plánovania. Úrad EuropeAid uskutočnil významné zlepšenia svojej metodiky auditu a nástrojov IT (CRIS). Komisia v plnej miere podporuje žiadosti Dvora audítorov o predkladanie potrebných podporných dôkazov od organizácií OSN a táto zásada je jasne stanovená vo finančnej a administratívnej rámcovej dohode (FAFA). Prijatie štandardnej pôsobnosti pre overovacie misie v apríli 2009 zlepšilo spoluprácu medzi agentúrami OSN a EÚ a pomohlo zabezpečiť účinnejšiu spoluprácu OSN s Dvorom audítorov. Komisia naďalej pracuje na zlepšení systému a v apríli 2010 sa dohodla s OSN o sprístupnení dodatočných informácií na požiadanie vrátane výpisov zo správ o internom a externom audite. V rámci trojročnej revízie nariadenia o rozpočtových pravidlách Komisia navrhla, aby mohla zakladať a spravovať trustové fondy pre vonkajšie akcie, z ktorých by boli financované opatrenia v prípade mimoriadnych udalostí, krízové opatrenia po skončení týchto udalostí alebo tematicky zamerané akcie. Komisia reviduje svoje usmernenia o rozpočtovej podpore, ktoré majú byť podľa plánu dokončené do konca roka 2010. V rámci tejto revízie sa venuje osobitná pozornosť systémom dohľadu a kontroly. Okrem tohto sa posilní tiež sledovanie a predkladanie výročných správ o dodržiavaní kritérií spôsobilosti. Projekty budovania kapacít v rámci operácií rozpočtovej podpory podliehajú rovnakému systému dohľadu a kontroly ako všetky ostatné projekty, ktoré zahŕňajú audity. Podrobnejšie informácie o tejto žiadosti a ďalších žiadostiach týkajúcich sa ERF sú uvedené v pracovných dokumentoch útvarov Komisie. Opatrenia prijaté na zlepšenie dostupných informácií o mimovládnych organizáciách sú vysvetlené v časti „Horizontálne otázky“. Mnoho zlepšení v oblasti riadenia predvstupovej pomoci sa už nachádza vo fáze realizácie s cieľom zvýšiť efektívnosť a vplyv finančnej pomoci a lepšie prepojiť finančnú pomoc s politickými prioritami. Čo sa týka Rumunska a Bulharska[11], Komisia pravidelne v rámci mechanizmu spolupráce a overovania vypracováva správy o pokroku reformy súdnictva, boja proti korupcii a v prípade Bulharska aj boja proti organizovanej trestnej činnosti. Najnovší súbor správ bol prijatý 20. júla 2010. Administratívne výdavky Čo sa týka informačného systému individuálnych nárokov (IRIS), Úrad pre správu a úhradu individuálnych nárokov (PMO) už začal testovanie prepracovaných modulov riadenia individuálnych nárokov. Vo vypracovanom rozsiahlom programe sú zohľadnené skúsenosti nadobudnuté v minulosti. Úrad pre správu a úhradu individuálnych nárokov (PMO) tiež posilnil svoje kontrolné postupy s cieľom riešiť nedostatky týkajúce sa prevodu získaných dôchodkových nárokov zistené Dvorom audítorov. * * * [1] Absolutórium udelené za plnenie všeobecného rozpočtu za rok 2008, absolutórium udelené ERF za rok 2008, absolutórium udelené agentúram za rok 2008. [2] Pracovné dokumenty útvarov Komisie pripojené k Správe Komisie Európskemu parlamentu a Rade o následných opatreniach k rozhodnutiam o udelení absolutória za rok 2008. [3] Pozri žiadosti 12, 38, 39, 56, 66, 67, 85, 108, 109 a 198. [4] Pozri žiadosti 83 a 120. [5] KOM(2010) 261. [6] Od 1. októbra 2010 zostáva dokončiť päť postupov hodnotenia súladu pre ERDF a jeden postup pre ESF. [7] KOM(2010) 52. [8] Pozri: http://ec.europa.eu/beneficiaries/fts/index_en.htm. [9] KOM(2010) 52. [10] KOM(2010) 0187. [11] V uznesení Európskeho parlamentu sú pripomienky týkajúce sa Rumunska a Bulharska uvedené pod názvom „Vonkajšie akcie“ (odseky 249 – 257).